《和惠宰修县学韵》
宋代·袁甫

人爵非贵，天爵惟尊。
贤哉惠侯，兴学祁门。
祁门之士，夙号有文。
兑心久废，索居离群。
自侯来思，锐志兴复。
士脱旧穴，迁于乔木。
人性本善，混混源泉。
四端素具，若火始然。
谁其启之，君子德风。
即修学宫，藏修其中，
内养克充，外养亦备。
尔不吾负，吾宁尔弃。
坛名舞雩，乐道无欲。
梁跨幽涧，潺潺潄玉。
面此清致，皆学之助。
本心融明明，庶几寡过。
滔滔世途，人而匪天。
儿童之戏，殆类纸鸢。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。